Na osnovu člana 3. i 4. Pravilnika o stipendiranju djece boračke populacije ("Službene novine Kantona Sarajevo", broj 28/23 – prečišćeni tekst), vršilac dužnosti načelnika Općine Stari Grad Sarajevo raspisuje:

**J A V N I K O N K U R S**

**za stipendiranje djece boračke populacije u školskoj/akademskoj 2023/2024 godini**

Pravo učešća na Javnom konkursu imaju djeca boračke populacije (djeca umrlih, poginulih, nestalih branilaca, djeca RVI, djeca demobilisanih branilaca, dobrovoljaca, organizatora otpora, ratnih vojnih zarobljenika, djeca lica zaslužnih u odbrambeno - oslobodilačkom ratu i agresiji na BiH), koja imaju prebivalište na području Općine Stari Grad Sarajevo najmanje 1 godinu dana prije podnošenja prijave na Javni konkurs za ostvarivanje prava na stipendiranje djece boračke populacije i koja su na redovnom školovanju u institucijama srednjeg i visokoškolskog obrazovanja.

Stipendije se dodjeljuju za tekuću školsku/akademsku godinu i isplaćivat će se za devet mjeseci, koliko traje nastava u jednoj školskoj/akademskoj godini.

Visina mjesečne stipendije za djecu boračke populacije iznosi:

− za učenike u srednjim školama 150,00 KM

− za studente u visokoškolskim ustanovama 200,00 KM

Ukupan broj korisnika stipendija u tekućoj školskoj/akademskoj godini odredit će se prema raspoloživim budžetskim sredstvima za ovu namjenu.

**Pravo na stipendiju ne mogu ostvariti sljedeći kandidati:**

−čiji članovi porodičnog domaćinstva, u prethodna 3 mjeseca, računajući do dana prijave na Javni konkurs imaju mjesečna primanja veća od dvije prosječne plaće isplaćene u FBiH iz prethodne godine

−koji nemaju prebivalište na području Općine Stari Grad Sarajevo najmanje 1 godinu dana prije podnošenja prijave na Javni konkurs

−koji su ostvarili pravo na stipendiju u nekoj drugoj instituciji i ustanovi

- koji obnavljaju školsku/akademsku godinu

- koji su u akademskoj godini za koju su aplicirali za dobijanje stipendije, upisali istu godinu studija kao i prethodne godine, samo na drugoj visokoškolskoj ustanovi, osim u slučaju ako kandidat ne studira na dvije visokoškolske ustanove te upisuje istu godinu samo na jednoj visokoškolskoj ustanovi

−koji su navršili 27 godina života

−čiji najmanje jedan od roditelja nema minimalno 1 godinu u kontinuitetu provedenu u Armiji RBiH

−čiji roditelj ima utvrđene okolnosti iz člana 36. Zakona o pravima branilaca i članova njihovih porodica

−koji imaju loše vladanje

**Uz prijavu na Javni konkurs kandidati treba da dostave sljedeću dokumentaciju:**

1. Potvrdu o upisu u školsku/akademsku 2023/2024 godinu

2. Prosjek ocjena iz prethodne školske/akademske godine (učenici srednjih škola prilažu svjedočanstvo iz prethodne godine, a učenici I razreda srednje škole prilažu svjedočanstvo o završenom IX razredu osnovne škole. Studenti prilažu isključivo potvrdu o ocjenama iz prethodne godine studija, a studenti prve godine studija svjedočanstvo o završenom IV razredu srednje škole)

3. Izvod iz Matične knjige rođenih za kandidate

4. Uvjerenje o kretanju za roditelja/e i dijete/kandidata

5. Dokaz o postignutim rezultatima na takmičenju u prethodnoj školskoj/akademskoj godini, a koje organizuje resorno Ministarstvo za obrazovanje (dokaz o mjestu i postignutim rezultatima na općinskom, kantonalnom, federalnom, državnom ili međunarodnom nivou takmičenja)

6. Dokaz o materijalnom stanju domaćinstva:

- za članove domaćinstva koji ostvaruju novčana primanja:

a) Uvjerenje Porezne uprave FBiH/nadležna porezna ispostava o ostvarenim prihodima u periodu 3 mjeseca do dana podnošenja prijave na Javni konkurs

b) Ček od penzije za period 3 mjeseca do dana prijave na Javni konkurs

c) Uvjerenje nadležne općinske službe o primanjima iz oblasti boračko-invalidske i socijalne zaštite ( provjeru će izvršiti nadležna općinska služba po službenoj dužnosti)

-za članove domaćinstva koji ne ostvaruju novčana primanja:

a) Uvjerenje JU “Služba za zapošljavanje KS”, Sarajevo, Biro za zapošljavanje Stari Grad

b) Uvjerenje o školovanju

7. Izjava o zajedničkom domaćinstvu

(kućna lista ovjerena kod nadležnog općinskog organa)

8. Dokaz o statusu roditelja:

−za djecu demobilisanih boraca:

Uvjerenje da najmanje jedan od roditelja ima minimalno 1 godinu u kontinuitetu provedenu u Armiji RBiH, uz konstataciju da ne postoje okolonosti utvrđene članom 36. Zakona o pravima branilaca i članova njihovih porodica

−za djecu RVI: Rješenje o invalidnosti

−za djecu poginulih, umrlih i nestalih branilaca: Rješenje o porodičnoj invalidnini

9. Dokaz da je jedan od roditelja dobitnik najvećeg ratnog priznanja ili odlikovanja

10. Za roditelja koji je kao RVI ili demobilisani borac umro poslije rata:

Izvod iz Matične knjige umrlih

11. Za roditelja koji je poginuo kao pripadnik OS RBiH (Armije BiH i MUP-a):

Izvod iz Matične knjige umrlih

12. Izjava da učenik, odnosno student, nije stipendista druge institucije i ustanove

( ovjerena kod nadležnog općinskog organa )

13. Kopija tekućeg računa

Djeca bez oba roditelja, koji su poginuli kao pripadnici Armije RBiH ili djeca čiji su roditelji umrli nakon agresije, a jedan ili oba su bili pripadnici Armije RBiH, imaju pravo na dodjelu stipendije bez obzira da li ispunjavaju kriterije iz člana 10. Pravilnika o stipendiranju djece boračke populacije.

U slučaju da prijavljeni kandidati pri bodovanju imaju isti broj bodova, prednost će imati kandidat koji ima bolji prosjek ocjena, a ako imaju isti prosjek, prednost će imati kandidat čija su primanja po članu porodičnog domaćinstva niža.

**Rok i način prijave**

Rok za prijavu na Javni konkurs je 15 dana od dana objave Javnog konkursa u dnevnom listu, na oglasnoj ploči Općine i na web stranici Općine Stari Grad Sarajevo – www.starigrad.ba. U navedeni rok se računaju i dani vikenda.

Prijave na Javni konkurs podnose se na propisanom obrascu, koji se može preuzeti u Šalter sali Općine Stari Grad Sarajevo - šalter broj 3 ili na web stranici Općine Stari Grad Sarajevo, www.starigrad.ba (javni pozivi, konkursi i oglasi).

Popunjen obrazac sa priloženom traženom dokumentacijom, predati lično u Šalter sali Općine Stari Grad Sarajevo- šalter broj 4 ili preporučeno putem pošte na adresu:

**Općina Stari Grad Sarajevo**

**Služba za boračko – invalidsku i socijalnu zaštitu**

**(sa naznakom za „Javni konkurs za stipendiranje djece boračke populacije u školskoj/akademskoj 2023/2024 godini”)**

**ulica Zelenih beretki broj 4**

**71 000 Sarajevo**

**Nepotpune i neblagovremene prijave se neće razmatrati.**

Sve dodatne informacije zainteresovani mogu dobiti u Službi za boračko – invalidsku i socijalnu zaštitu Općine Stari Grad Sarajevo, lično ili putem telefona 033/282-372.

Prijave na Javni konkurs će razmatrati Komisija za izbor kandidata – korisnika općinske stipendije.

Obavijest o rezultatima izbora kandidata po Javnom konkursu, prijavljenim kandidatima će se dostaviti u roku od 8 dana od dana utvrđivanja Preliminarne liste stipendista koji zadovoljavaju uslove za dobijanje stipendije.

Kandidati koji ne budu zadovoljni rezultatima Preliminarne liste stipendista, utvrđene po Javnom konkursu, mogu podnijeti prigovor Drugostepenoj stručnoj komisiji Općine Stari Grad Sarajevo u roku od 8 dana od dana prijema obavijesti.

Broj: 08-37-7109/23

Sarajevo, 23.10.2023.godine **VRŠILAC DUŽNOSTI NAČELNIKA**

**OPĆINE STARI GRAD SARAJEVO**

**Mirsada Smajić, dipl.iur.**